Noord-Kaap-raadslid in Noordwes doodgeskietArgieffoto Tueloetsi Thipo (40), raadslid vir die Joe Morolong- plaaslike munisipaliteit in die Noord-Kaap, is op die N14 tussen Vryburg en Kuruman doodgeskiet. “ŉ Verbyganger het Woensdag die liggaam opgemerk en die Reivilo-polisie ontbied,” het kapt. Paul Ramaloko, woordvoerder van die polisie, in ŉ verklaring gesê. Hy het ŉ enkele skietwond in sy nek opgedoen. Thipo is Maandag laas gesien toe hy vir sy broer gesê het hy wil brandstof in sy motor gaan gooi. “Sy familie het op dieselfde dag wat sy liggaam gevind is, ŉ vermistepersone-saak by die Bothithong-polisie in Noord-Kaap aanhangig gemaak.” “Dit lyk soos georganiseerde misdadigers wat geen waarde vir iemand anders se lewe het nie,” het genl.maj. Jacob Tsumane, waarnemende provinsiale polisiekommissaris van Noordwes, gesê. “My span sal onverpoosd werk om die skuldiges aan te keer.”